REGULAMENTUL (UE) 2019/799 AL COMISIEI

din 17 mai 2019

de modificare a anexei I la Regulamentul (CE) nr. 1334/2008 al Parlamentului European și al Consiliului în ceea ce privește eliminarea din lista Uniunii a substanței aromatizante furan-2(5H)-onă

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1334/2008 al Parlamentului European și al Consiliului din 16 decembrie 2008 privind aromele și anumite ingrediente alimentare cu proprietăți aromatizante destinate utilizării în și pe produsele alimentare și de modificare a Regulamentului (CEE) nr. 1601/91 al Consiliului, a Regulamentelor (CE) nr. 2232/96 și (CE) nr. 110/2008 și a Directivei 2000/13/CE (1), în special articolul 11 alineatul (3),

având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (6),

întrucât:

(1) Anexa I la Regulamentul (CE) nr. 1334/2008 conține o listă a Uniunii cu arome și materii prime aprobate spre a fi utilizate în și pe produsele alimentare, precum și condițiile de utilizare a lor.

(2) Prin Regulamentul de punere în aplicare (UE) nr. 872/2012 al Comisiei (3) a fost adoptată o listă cu substanțe aromatizante, care a fost introdusă în partea A din anexa I la Regulamentul (CE) nr. 1334/2008.

(3) Anexa I la Regulamentul (CE) nr. 1334/2008 poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri transmise de un stat membru sau de o parte interesată.

(4) Partea A a listei Uniunii conține atât substanțe aromatizante evaluate, cât și substanțe aromatizante în curs de evaluare.

(5) Substanța aromatizantă furan-2(5H)-onă (nr. FL: 10.066) este inclusă în anexa I la Regulamentul (CE) nr. 1334/2008 ca substanță aromatizantă în curs de evaluare, pentru care Autoritatea Europeană pentru Siguranța Alimentară („autoritatea”) a solicitat date științifice suplimentare. Aceste date au fost transmise de solicitant.

(6) Autoritatea a evaluat datele transmise și a concluzionat, în avizul ei științific din 11 decembrie 2018 (4), că furan-2(5H)-ona (nr. FL 10.066) ridică o problemă de siguranță în ceea ce privește genotoxicitatea, întrucât este genotoxică in vivo.

(7) Prin urmare, utilizarea furan-2(5H)-onei (nr. FL 10.066) nu respectă condițiile generale de utilizare a substanțelor aromatizante, menționate la articolul 4 litera (a) din Regulamentul (CE) nr. 1334/2008. Prin urmare, această substanță ar trebui să fie eliminată din listă fără întârziere, în scopul protejării sănătății umane.

(8) În ceea ce privește detaliile de identificare ale furan-2(5H)-onei (nr. FL 10.066), autoritatea menționează, în avizul ei, elemente suplimentare privind identitatea și caracterizarea acestei substanțe care nu sunt incluse în rubrica sa curentă din anexa I partea A la Regulamentul (CE) nr. 1334/2008. Pentru a asigura claritatea și certitudinea în ceea ce privește identitatea substanței și pentru a ajuta părțile interesate să identifice în mod corespunzător această substanță, este relevant să fie remarcat faptul că detaliile de identificare suplimentare privind furan-2(5H)-ona (nr. FL 10.066) menționate de autoritate în avizul ei sunt: nr. CAS este 497-23-4, numărul JECFA este 2 000, iar numele JECFA este lactona gama a acidului 4-hidroxi-2-butenoic.

(9) Întrucât substanța ridică o problemă de siguranță, Comisia ar trebui să utilizeze procedura de urgență pentru eliminarea furan-2(5H)-onei din lista Uniunii. Prin urmare, partea A a anexei I la Regulamentul (CE) nr. 1334/2008 ar trebui modificată în consecință.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Partea A a anexei I la Regulamentul (CE) nr. 1334/2008 se modifică în conformitate cu anexa la prezentul regulament.

Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 mai 2019. Pentru Comisie Președintele Jean-Claude JUNCKER

(1) JO L 354, 31.12.2008, p. 34.

(2) JO L 354, 31.12.2008, p. 1.

(3) Regulamentul de punere în aplicare (UE) nr. 872/2012 al Comisiei din 1 octombrie 2012 de adoptare a listei cu substanțele aromatizante prevăzute în Regulamentul (CE) nr. 2232/96 al Parlamentului European și al Consiliului, de introducere a acesteia în anexa I la Regulamentul (CE) nr. 1334/2008 al Parlamentului European și al Consiliului și de abrogare a Regulamentului (CE) nr. 1565/2000 al Comisiei și a Deciziei 1999/217/CE a Comisiei (JO L 267, 2.10.2012, p. 1).

(4) Grupul FAF EFSA (Grupul EFSA pentru aditivi alimentari și substanțe aromatizante). Scientific Opinion on Flavouring Group Evaluation 217 Revision 2 (FGE.217Rev2), consideration of genotoxicity potential for alpha, beta unsaturated ketones and precursors from chemical subgroup 4.1 of FGE.19: lactones [Aviz științific privind evaluarea grupului de substanțe aromatizante 217 revizuirea 2 (FGE.217Rev2), analiza potențialului de genotoxicitate al cetonelor alfa, beta nesaturate și al precursorilor subgrupului chimic 4.1 din FGE.19: lactone]; EFSA Journal 2019;17(1):5568.